મેરેથોનની શરુઆત ઘણીજ રોમાંચક હોય છે. લગભગ સાડા ત્રણ હજાર લોકો આખી મેરેથોન દોડવાના હતા. એ ઉપરાંત રીલે, ૨૧-માઈલની રેસ વગેરે થઈને આશરે નવેક હજાર લોકો હતા. પોણા સાતે અમેરીકાના રાષ્ટ્રગીતના ગાન બાદ બંદુક ફોડીને રેસની શરુઆત થઈ. શરુઆતના બે માઈલ રેડવુડના જંગલની અંદર હતા. કેલીફોર્નીયાના કાંઠે આવેલા ઉંચા, વર્ષોજુના રેડવુડ વ્રુક્ષો કુદરતનું અનુપમ નજરાણું છે (“Wild Trees” પુસ્તક વાંચવા જેવું છે). ત્રણેક માઈલ જેટલુ દોડ્યા પછી પહેલી વાર દરીયાના દર્શન થયા.